
	УВАЖАЕМИ ОБЩИНСКИ СЪВЕТНИЦИ,

            Във връзка с обявена инициатива от МТСП за събиране на предложения от общини за сгради, които да бъдат обследвани за изграждане на нови домове за възрастни и проведена среща от министър Гуцанов, на която са присъствали над 70 представители на местната власт, ние долуподписаните общински съветници, предлагаме Община Златоград да бъде включена в предложената инициатива за изграждане на нови домове за възрастни.
            Община Златоград е със застаряващо население и многократно заявени нужди за изграждане на такъв  тип социални услуги, които да обхванат все повече самотни възрастни хора, които трудно се справят сами в грижите за себе си. При провеждани срещи с жителите на общината ни, една от най- желаните услуги, е изграждането на дом за възрастни.
           Общински съвет Златоград има последователност по отношение на социалната политика, провеждана в общината ни.  
	Бихме искали на основание чл. 33, ал. 1, т. 2 от Закона за местното самоуправление и местната администрация (ЗМСМА), във връзка с чл. 21, ал. 1, т. 8 от ЗМСМА и чл. 5, т.7 от действащия към момента Правилник за организацията и дейността на общински съвет Златоград, неговите комисии и взаимодействието му с общинска администрация, да предложим на вниманието на Общинския съвет проект за решение свързан с преобразуването на Поземлен имот с идентификатор 31111.28.55 по КККР, целият с площ от 2630 квадратни метра, ведно с построена в имота четириетажна масивна стоманобетонна сграда с идентификатор 31111.28.55.1 със застроена площ от 698 квадратни метра в местността “Липово“ в „Дом за възрастни“, заедно с мотивите в подкрепа на това предложение. 

Мотиви:

1. Стратегия за управление и разпореждане на общинската собственост в Община Златоград за периода 2023-2027. 
     С Решение № И 53/13.02.2024 г. на Общински съвет - Златоград е приета Стратегия за управление и разпореждане на общинската собственост в Община Златоград за периода 2023-2027 г. В тази Стратегия е заложена конкретна мисия в управлението на общинската собственост, а именно “оптимално използване на наличните ресурси - общинските имоти и общински поземлен фонд за получаване на максимални резултати в името на интереса на населението на общината и осигуряване на максимално добри условия и качество на живот.” 
С решение № И 212/ 30.08.2024 година, Общински съвет одобри разходи в размер до 20 000 лева за „Изготвяне на проект „Център за резидентна грижа за възрастни хора в надтрудоспособна възраст без увреждания“  като възложи на кмета да изготви и представи доклад, относно възможностите за финансиране по национални и европейски програми, включително и чрез директно предоставяне на средства от Механизма за възстановяване и устойчивост на конкретни крайни получатели за изпълнение на инвестиции с конкретни етапи и срокове на предвижданото преустройство на Поземлен имот с идентификатор 31111.28.55 по КККР, целият с площ от 2630 квадратни метра, ведно с построена в имота четириетажна масивна стоманенобетонна сграда с идентификатор 31111.28.55 със застроена площ от 698 квадратни метра в местността „Липово“. Докладът да се представи в Общински съвет – Златоград за одобрение. Решението е неизпълнено.
С решение № И 238/ 24.09.2024 година, даваме съгласие Общински съвет Златоград да кандидатства по процедура, чрез директно предоставяне на средства от Механизма за възстановявяване и устойчивост на конкретни крайни получатели за „Изграждане и оборудване на нови социални и интегрирани здравно – социални услуги за резидентна грижа и специализирани социални услуги за лица с увреждания“ по Компонент I „Продължаваща подкрепа за деинстуционализация на грижата за възрастните хора и хората с увреждания“ . Решението е неизпълнено.
Социалната политика е един от приоритетите на Общински съвет Златоград. Към момента на територията на община Златоград липсва социална услуга от резидентен тип за възрастни хора и разкриването на такъв дом, в който потребителите ще получават цялостна грижа- медицинска, социална, битова, рехабилитационна и психологическа подкрепа ще  подобри тяхното ежедневие, удължи  независимото им функциониране и най- вече ще са удовлетворени потребностите на жителите не само на нашата община.  



2. Демографски и социален контекст:
Община Златоград се изправя пред сериозни демографски предизвикателства, характерни за много малки и средно големи населени места в страната. Отливът на млади хора към големите градове и чужбина, породен от липсата на работни места и възможности за професионално развитие, доведе до значително обезлюдяване на общината. В резултат на това, значителна част от населението на Златоград се състои от възрастни хора, които са оставени в уязвима позиция, с ограничени възможности за социални и здравни грижи.

Тази демографска тенденция поставя пред Общината сериозни предизвикателства по отношение на социалната подкрепа и грижа за възрастните хора, които все по-често се нуждаят от специфични услуги, свързани с техните здравни и социални потребности. Налага се необходимостта от спешни действия, които да осигурят устойчиви и адекватни решения за подобряване на качеството на живот на тази група от населението.

3. Имот и инфраструктура:
Поземлен имот с идентификатор 31111.28.55 по КККР, целият с площ от 2630 квадратни метра, ведно с построена в имота четириетажна масивна стоманобетонна сграда с идентификатор 31111.28.55.1 със застроена площ от 698 квадратни метра, представлява значителен ресурс, който в момента не се използва пълноценно. Съгласно Акт № 1386 от 03.04.2017 г., тази сграда е частна общинска собственост и предоставя отлична възможност за адаптиране и преобразуване в социално значим обект.
Преобразуването на тази сграда в „Дом за възрастни“ ще предостави на общината не само възможност да се грижи за своите възрастни жители, но и да използва ефективно съществуващата инфраструктура. Сградата е масивна и структурно здрава, което значително ще намали разходите за реновация в сравнение с построяването на нова сграда от нулата.

4. Икономическа и социална полза:
Реализирането на този проект ще доведе до създаването на нови работни места, свързани с управлението и поддръжката на центъра, както и с предоставянето на социални услуги на възрастните хора. Освен това, центърът може да привлече финансиране по национални и европейски програми, което ще облекчи финансовия товар върху бюджета на общината.
Създаването на „Дом за възрастни“ ще бъде съществена стъпка към подобряване на социалната инфраструктура в общината, като същевременно ще осигури необходимата грижа и подкрепа за възрастните хора, които често се оказват в изолация и с ограничени възможности за социализация и здравна подкрепа. В дългосрочен план, социалната услуга ще допринесе за подобряване на качеството на живот на възрастните жители на Златоград и ще създаде условия за по-добра интеграция на тази уязвима група в обществото.



5. Законови основания:
Съгласно чл. 8 от Закона за общинската собственост и чл. 3, ал. 1 от Наредба 2 за реда за придобиване, управление и разпореждане с общинско имущество на територията на Община Златоград, общинската собственост се управлява в интерес на населението, в съответствие със Стратегията за управление на общинската собственост и Общинския план за развитие, под общото ръководство и контрол на Общинския съвет.
Чл. 21, ал. 1, т. 8 от ЗМСМА предоставя на Общинския съвет правомощието да взема решения за преобразуване и управление на общинската собственост, с цел оптимизация на социалните услуги в интерес на населението. Това правомощие дава на Общински съвет - Златоград необходимата основа да одобри така предложените решения.
С оглед на нарастващите нужди на възрастното население в нашата община и необходимостта от адекватна социална подкрепа, реализацията на този проект е от първостепенно значение. Използването на Поземлен имот с идентификатор 31111.28.55 по КККР, целият с площ от 2630 квадратни метра, ведно с построена в имота четириетажна масивна стоманобетонна сграда с идентификатор 31111.28.55.1 със застроена площ от 698 квадратни метра в местността “Липово“ като „Дом за възрастни“ е инвестиция в бъдещето на нашата общност и важна стъпка към създаването на по-добри условия за живот на нашите възрастни съграждани.

	С оглед на гореизложеното, предлагаме следния проект на
РЕШЕНИЕ
На основание чл. 21, ал. 1, т.6 и т.8 и т. 23 от ЗМСМА  и чл. 124, ал.2 от Закона за публичните финанси, постъпила докладна записка от общински съветници с вх. № ОС – ...../ 09.07.2025г. и изложени мотиви за възникнала необходимост в Община Златоград за реализиране на “Дом за възрастни“, в Поземлен имот с идентификатор 31111.28.55 по КККР, целият с площ от 2630 квадратни метра, ведно с построена в имота четириетажна масивна стоманобетонна сграда с идентификатор 31111.28.55.1 със застроена площ от 698 квадратни метра в местността “Липово“, Общински съвет Златоград 
РЕШИ

1.  Възлага на кмета на Община Златоград да продължи започнатата кореспонденция между долуподписаните общински съветници и МТСП, като представи за обследване в МТСП, цялата документация, свързана с предвижданото преустройство на Поземлен имот с идентификатор 31111.28.55 по КККР, целият с площ от 2630 квадратни метра, ведно с построена в имота четириетажна масивна стоманобетонна сграда с идентификатор 31111.28.55.1 със застроена площ от 698 квадратни метра в местността “Липово“   за изграждане на социална услуга „Дом за възрастни“. 

2. В едномесечен срок да представи информация в Общински съвет относно изпълнение на т.1  от настоящето решение.
3. На основание чл. 60, ал. 1 от АПК, допуска предварително изпълнение на настоящото решение, поради следните мотиви: налице са особено важни обществени интереси, които засягат населението на община Златоград;  необходимо е осигуряване на условия за качествен живот на гражданите на община Златоград, които не могат да се справят сами в ежедневието; предвид демографските данни, населението на Община е застаряващо и разкриването на Дом за възрастни хора е от изключително важно значение, което ще повлияе значително върху качеството на живот на жителите на общината и ще удовлетвори потребностите им.





С уважение: 
1.	Антон Симеонов …………………….
2.	Александър Илийков…………………
3.	Веселин Иванов ………………………
4.         Величко Сидеров ……………………
5.	Емилия Кръстева ……………………
6.          Д-р Ерол Чинар………………………….
7.	Жечка Хаджийска……………………
8.	Йорданка Романова……………………….
9.         Невена Александрова……………………..
10.       Станислав Гюнелиев……………………..

